เมื่อโลกตะวันออกแข็งแกร่ง แต่โลกตะวันตกป่วยหนัก
นี่คือการเดิมพันครั้งสำคัญ ระหว่างโลกตะวันออกกับโลกตะวันตก  แม้โลกตะวันออกจะเป็นจุดกำเนิดของโรคระบาดโควิด-19  แต่การควบคุมอย่างมีประสิทธิภาพสูง ก็ทำให้จีน เกาหลีใต้ แม้แต่ญี่ปุ่น ไต้หวัน สามารถควบคุมการแพร่ระบาดได้อย่างดีเยี่ยม พ่วงด้วยการได้วิจัยยา วิจัยการแพทย์  รวมถึงการทดลองยาแผนตะวันออกรักษาในหลายๆ เคส แม้กระทั่งได้พัฒนากระบวนการวิจัยวัคซีน 
25 มี.ค. 2563

เมื่อโลกตะวันออกแข็งแกร่ง แต่โลกตะวันตกป่วยหนัก /โดย ลงทุนแมน
นี่คือการเดิมพันครั้งสำคัญ
ระหว่างโลกตะวันออกกับโลกตะวันตก
แม้โลกตะวันออกจะเป็นจุดกำเนิดของโรคระบาดโควิด-19 
แต่การควบคุมอย่างมีประสิทธิภาพสูง ก็ทำให้จีน เกาหลีใต้ แม้แต่ญี่ปุ่น ไต้หวัน สามารถควบคุมการแพร่ระบาดได้อย่างดีเยี่ยม พ่วงด้วยการได้วิจัยยา วิจัยการแพทย์ 
รวมถึงการทดลองยาแผนตะวันออกรักษาในหลายๆ เคส
แม้กระทั่งได้พัฒนากระบวนการวิจัยวัคซีน
ในขณะที่โลกตะวันตก โดยเฉพาะยุโรปกำลังเจอศึกหนัก..
ข้อดีที่ยุโรปเคยมีกำลังกลายเป็นผลร้ายที่ย้อนกลับมาทำลายตัวเอง
เรื่องนี้น่าสนใจอย่างไร
ลงทุนแมนจะเล่าให้ฟัง..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
การคมนาคมขนส่งที่เชื่อมต่อกันอย่างสะดวกสบายของยุโรป กลับกลายเป็นการช่วยแพร่กระจายของโรคระบาดไปทั่วทวีป
สวัสดิการที่ครบครัน และระบบสาธารณสุขที่ดีจนคนมีอายุยืนยาว 
และมีสัดส่วนประชากรผู้สูงอายุสูงมาก 
โดยเฉพาะอิตาลีที่มีสัดส่วนประชากรอายุมากกว่า 65 ปีมากที่สุด คิดเป็น 22.7% ของประชากร
ผู้สูงอายุเหล่านี้กำลังกลายเป็นเป้าที่อ่อนแอของเชื้อไวรัสไปโดยปริยาย
ยังไม่รวมถึงวัฒนธรรมการทักทายแบบแนบสนิทชิดเชื้อ 
ซึ่งคงจะหลอนชาวยุโรปในการทักทายผู้คนไปอีกนาน
เมื่อจีนเริ่มหายดี สิ่งที่ต้องทำเพื่อรับผิดชอบในฐานะที่เป็นต้นกำเนิดของโรคระบาด
คือการส่งทีมแพทย์และอุปกรณ์ไปช่วยเหลือประเทศในยุโรป
หากมองในอีกแง่มุมหนึ่ง
นี่อาจเป็นเวลาที่จีนจะได้เฉิดฉายในวงการการแพทย์ของโลก
จีนที่ในวันนี้ได้ก้าวขึ้นมาเป็นผู้นำในหลายเทคโนโลยี 
แต่สำหรับด้านยาและวงการแพทย์ 
จีนรู้ตัวเองดีว่ายังตามฝรั่งตะวันตกอยู่พอสมควร
การส่งทีมแพทย์ไปช่วยอิตาลีที่กำลังผจญศึกหนัก ซึ่งอิตาลีไม่มีทางเลือกอื่นอีกแล้ว 
เป็นการดีมากๆ ที่จีนจะได้เรียนรู้ระบบการแพทย์ของฝั่งยุโรป ทดลองยาหรือทำการวิจัยต่างๆ ในยุโรป และเผยแพร่เทคโนโลยีทางการรักษาให้ฝรั่งได้เห็น
ไม่ใช่ว่าอิตาลีไม่เชี่ยวชาญด้านการแพทย์ แต่เวลานี้ บุคลากรทางการแพทย์ของอิตาลีกำลังเจอศึกหนัก จึงจำเป็นต้องต้อนรับจีน ถึงขั้นเปิดเพลงชาติจีนดังกระหึ่มตลอดทางจากสนามบินเพื่อต้อนรับขบวนทีมแพทย์จีนที่มาถึง
แต่ฝรั่งมังค่าก็ใช่ว่าจะสิ้นไร้ไม้ตอก
ชาตินวัตกรรมก้าวหน้าอย่างเยอรมนีประกาศทันทีว่า เรามีระบบการแพทย์ที่ดีที่สุด เยอรมนีซึ่งมีบริษัทยา เครื่องมือแพทย์ดังๆ ระดับโลก งานวิจัยการแพทย์มากมายมหาศาล กำลังระดมสรรพความรู้ทุกอย่างเพื่อหยุดไวรัสนี้ให้ได้
สิ่งที่เห็นชัดประการหนึ่งคือ อัตราการเสียชีวิตของผู้ป่วยโควิด-19 ในเยอรมนีที่ยังคงต่ำมาก 
ซึ่งหากเป็นเช่นนี้ต่อไป ก็นับว่าเป็นการได้แสดงศักยภาพทางการแพทย์ของเยอรมนีให้ประจักษ์แก่ชาวโลก
ฝรั่งเศสซึ่งมีบริษัทยาดังๆ ก็ไม่ยอมเหมือนกัน ประธานาธิบดีมาครงประกาศกร้าวว่าจะเพิ่มงบประมาณสำหรับวิจัยวิทยาศาสตร์อีก 2 แสนล้านบาท เพื่อต่อสู้กับการระบาดในครั้งนี้ให้ได้
โดยขณะนี้สถาบันสุขภาพและการแพทย์แห่งชาติฝรั่งเศส (Inserm) ได้เริ่มทำการทดสอบทางคลินิกของยาเพื่อรักษาผู้ติดเชื้อแล้ว
คงต้องลุ้นกันว่าผลของการระบาดจะเป็นอย่างไรต่อไป
แต่ที่แน่ๆ เศรษฐกิจของยุโรปจะต้องเจอกับวิกฤติอย่างหนัก 
โดยเฉพาะอิตาลี ที่ศูนย์กลางของการระบาดดันอยู่ในเขตที่เรียกได้ว่าเป็น “บ่อเงินบ่อทอง” อย่างมิลาน ตูริน และเวนิส ซึ่งเป็นที่ตั้งของเขตอุตสาหกรรมที่สำคัญที่สุดของประเทศ
 
แถมจำนวนผู้ป่วยในอิตาลียังพุ่งสูงจนเกือบเท่ากับจีนทั้งประเทศ ทั้งที่จีนมีประชากรมากกว่าหลายเท่า
เป็นไปได้ว่าอิตาลีซึ่งมีหนี้สาธารณะหนักมากอยู่แล้ว คิดเป็น 131% ของ GDP
ยังไม่รวมหนี้ครัวเรือนและหนี้ของภาคเอกชน
สิ่งเหล่านี้อาจทำให้เศรษฐกิจของอิตาลีล้มไม่เป็นท่า
บริษัทอิตาลีหลายแห่งอาจต้องล้มละลาย หรือไม่ก็ขายกิจการให้ต่างชาติ
แล้วคิดว่า คนชาติไหนบ้างที่พอจะมีเงินถุงเงินถังเหลือๆ มาซื้อบริษัทดีๆ ของอิตาลี ?
คำตอบจะเป็นใครไม่ได้นอกจาก ชาติที่ตอนนี้กำลังยื่นมือเข้าช่วยอิตาลีอย่างเต็มที่นั่นเอง..
ก็ไม่แน่ว่า เราอาจจะได้เห็นรถหรู แบรนด์หรู ของอิตาลี ถูกเปลี่ยนมือให้คนจีนก็เป็นได้
จริงๆ จีนอาจไม่ได้ต้องการแบรนด์อิตาลีเท่าไหร่ แต่สิ่งที่อยากได้คือ ทีมงานดีไซเนอร์ชาวอิตาเลียนเพื่อมาสร้างแบรนด์ให้จีน เพราะภาพลักษณ์ของแบรนด์คือสิ่งที่จีนปรารถนาที่สุด
การเพิ่มมูลค่าสินค้าให้เป็นสินค้าระดับไฮเอนด์คือสิ่งที่แบรนด์จีนต้องการจะไปให้ถึง
ทำนองเดียวกับที่กาฬโรคระบาดในยุคกลาง จนผลกระทบของมันสร้างความเปลี่ยนแปลงมหาศาลต่อโลก และเปิดโลกให้เข้าสู่ยุคฟื้นฟูศิลปวิทยาการ
การระบาดของโควิด-19 ก็เช่นเดียวกัน
ผลของมันอาจเปิดประวัติศาสตร์หน้าใหม่ให้กับโลกอย่างที่ทุกคนคาดไม่ถึง
โลกตะวันออกที่ถูกฝั่งตะวันตกเบียดแซงมาเป็นเวลาหลายร้อยปี
ตอนนี้ถึงเวลาแล้ว
ที่จะทุกอย่างอาจพลิกคืน
การเปลี่ยนแปลงนับจากนี้ พลาดไม่ได้แม้แต่วินาทีเดียว
เว้นระยะห่างทางสังคม รักษาตัวกันให้ดี ล้างมือบ่อยๆ 
มีชีวิตอยู่เพื่อรอดูการเปลี่ยนแปลงครั้งนี้ไปด้วยกัน
แต่ถ้าต้องอยู่บ้านแล้วไม่รู้จะทำอะไร หาหนังสือประวัติศาสตร์อย่าง "เศรษฐกิจโลก 1,000 ปี" 
ไว้อ่านก็จะได้เรียนรู้อดีต เพื่อเตรียมพร้อมสำหรับอนาคต
ไม่มีใครรู้ว่าอนาคตจะเป็นอย่างไรต่อไป
แต่เราเตรียมพร้อมสำหรับอนาคตได้เสมอ..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-